Cimitirul evreiesc din strada Sevastopol nr. 13 – 17 a fost cel mai vechi cimitir evreiesc din București, datând din secolul al XVII-lea, acesta fiind folosit atât de evreii de rit sefard cât și de cei de rit așkenaz. A fost înființat pe "Ulița Filipescului" care a primit numele de „strada Sevastopol” după Războiul Crimeii (1853-1856). În anul 1864 cimitirul a fost închis, iar cele două comunități și-au cumpărat proprietăți separate, respectiv Cimitirul Filantropia și Cimitirul Sefard. La momentul închiderii cimitirului, aici își dormeau somnul de veci 1.920 de evrei. Unul dintre ultimii înmormântați aici a fost dr. Iuliu Barasch (1863).